[{"text_idx": "#000001", "text": "Mewnwr y Gleision a Chymru, Lloyd Williams, a'i dad, y sylwebydd rygbi Brynmor Williams, sydd hefyd wedi chwarae dros ei wlad a thros y Llewod, yw testun nesaf cyfres o erthyglau teuluol BBC Cymru Fyw."}, {"text_idx": "#000002", "text": "Nhw yw'r unig dad a mab sydd wedi chwarae yn safle'r mewnwr dros Gymru."}, {"text_idx": "#000005", "text": "Ro'n i'n 38 oed ac wedi gorffen chwarae erbyn i Lloyd gael ei eni - wnaeth ei annog i chwarae rygbi ddim croesi fy meddwl ar y pryd."}, {"text_idx": "#000006", "text": "Yr unig beth oedd yn fwriad gen i oedd ei fod yn gwneud cymaint o chwaraeon ag y galle fe oherwydd ro'n i eisiau rhoi pob cyfle iddo - pe\u0302l-droed, rygbi, golff, tenis, criced - er mwyn rhoi'r cyfle iddo wneud ffrindiau a mwynhau ei hunan."}, {"text_idx": "#000007", "text": "Mae lot o rieni yn ceisio chwarae eu bywydau chwaraeon drwy eu plant ond oedd dim eisiau imi wneud 'na achos o'n i 'di cael digon o lwyddiant fy hunan."}, {"text_idx": "#000008", "text": "Ond mae'r ffaith fod y ddau grwt - Lloyd yn chwarae i'r Gleision a Tom i'r Scarlets - wedi gwneud yn dda yn rhoi pleser mawr imi er nad oedd yn unrhyw fath o darged. Rwy' jyst yn hapus eu bod nhw'n mwynhau, yn gwneud yn dda ac yn cadw i ddysgu."}, {"text_idx": "#000009", "text": "Os rwbeth roedd gen i fwy o falchder pan enillodd Lloyd ei gap cynta' na phan ges i fy nghap cynta'. Mae llwyddiant eich plant yn bwysicach na'ch llwyddiant chi'ch hunan ac roedd yn foment emosiynol iawn pan gafodd Jayne, y wraig, a finne ei weld e'n camu 'mlaen i gael ei gap a phawb yn tynnu lluniau."}, {"text_idx": "#000011", "text": "Ond dwi'n credu mai cyd-ddigwyddiad yw hi ei fod wedi troi mas yn fewnwr hefyd - gymerodd e at y safle pan oedd yn grwt bach ac arhosodd yn y safle 'na hyd heddi."}, {"text_idx": "#000012", "text": "Roedd hi'n dipyn o sioc pan gafodd ei ddewis i'r garfan yng Nghwpan y Byd achos gath e ei ddewis yn hwyr. Oedd e'n ifanc iawn, 20 oed, a weithiodd e'n galed. Oedd e'n anrhydedd mawr inni."}, {"text_idx": "#000013", "text": "Fe ddaeth 'mlaen yn erbyn Namibia yn ystod Cwpan y Byd yn Seland Newydd yn 2011 pan o'n i'n westai yn stiwdio sylwebu Radio Cymru. Gath Lloyd ei gais cynta' dros ei wlad wrth bo' fi'n cyrraedd y stiwdio!"}, {"text_idx": "#000015", "text": "Ac yna'r gic fach yn Twickenham yng Nghwpan y Byd 2015 - oedd Jayne a fi, Amy, Molli a Tom i gyd yn Twickenham ar y nosweth 'na ac roedd ei weld e'n cyfrannu i'r cais 'na gan Gareth Davies, wel oedd hwnna hefyd yn eiliad hanesyddol ym mywyd y teulu."}, {"text_idx": "#000016", "text": "Bob haf pan oedd y plant yn ifanc fe fydden ni'n mynd lawr i'n carafa\u0301n ar ymyl y traeth yn Tresaith, lle ces i fy magu, a 'na i gyd o nhw'n neud am chwech wythnos, y ddau grwt, oedd cicio pe\u0302l ar y traeth a mwynhau gyda phlant eraill."}, {"text_idx": "#000017", "text": "Achos bod pedwar o blant gyda ni o'dd Jayne a finne yn rhannu'r plant mas yn aml ar ddydd Sadwrn - fydde Jayne yn mynd a\u0302'r merched i siopa ac achos mod i'n gweithio gyda Radio Cymru fel sylwebydd bydden i'n mynd a\u0302'r bois 'da fi i'r rygbi."}, {"text_idx": "#000018", "text": "Yn yr amser 'ny roedd y bois yn cael mynd a\u0302 phe\u0302l a chwarae ar y cae ar hanner amser, cyn i'r ge\u0302m ddechre ac ar o\u0302l i'r ge\u0302m orffen, felly fe gawson nhw'r cyfle yna i wylio rygbi ar y lefel uchaf pan oedden nhw'n ifanc iawn."}, {"text_idx": "#000019", "text": "Achos mod i 'di gweithio yn y cyfryngau ac astudio'r ge\u0302m ers blynydde mawr mae e'n parchu fy nghyngor os oes rhywbeth 'da fi i weud."}, {"text_idx": "#000021", "text": "Rwy' wedi diodde' lot o anafiadau dros y blynyddoedd ac maen nhw yn fy mhoeni i. Mae Lloyd wedi cael 'shoulder reconstruction' ar y ddwy ysgwydd yn barod - ond rwy'n parchu'r ffaith fod yr undebau yn ceisio gwneud y ge\u0302m mor saff ac y gallen nhw - mae lot saffach nawr na pan o'n i'n chware."}, {"text_idx": "#000022", "text": "Mae Jayne yn tueddu i fecso eu bod nhw'n mynd i gael dolur pan mae hi'n gwylio'r bois a wi'n tueddu i fod moyn iddyn nhw chware'n dda."}, {"text_idx": "#000023", "text": "Ond pan mae rhywun lawr ni'n dau yn poeni wrth gwrs ac eisiau gweld beth yw'r rhif ar y crys ar unwaith, ond allen ni byth a\u0302'u stopio nhw rhag chware. Maen nhw'n elwa o lot o bethe eraill sy'n dod allan o'r ge\u0302m."}, {"text_idx": "#000024", "text": "Roedd Lloyd yn gweithio'n galed yn yr ysgol ac yn gwneud yn dda. Mae'n eitha' academic, a lot o amynedd ganddo. Os rwbeth mae e bach yn dawel falle ond mae'n dod mas o'i hunan ar y maes. Mae lot o bobl yn siarad yn uchel am ei ffordd e, mae amser ganddo fe i bawb a mae'n gwrtais yn gyffredinol."}, {"text_idx": "#000026", "text": "Lloyd Williams: 'Wastad mas yn cicio pe\u0302l'"}, {"text_idx": "#000028", "text": "Ges i blentyndod hapus iawn. O'n i wastad mas yn chwarae yn y caeau. Dwi erioed wedi bod yn berchen ar PlayStation nac unrhyw beth fel 'na, o'n i wastad mas yn cicio pe\u0302l gan bod ni'n byw yn y wlad. Nes i chwarae pob math o chwaraeon o'n i'n gallu. O'dd e'n amser hapus iawn i fi."}, {"text_idx": "#000029", "text": "'Nath dad ddim gwthio ni mewn i rygbi o gwbl. Pe\u0302l-droed ro'n i'n chwarae i ddechre tan o'n i tua 10 oed ac wedyn ddechreuais i chwarae rygbi achos fod fy ffrindie yn yr ysgol wedi dechre chwarae."}, {"text_idx": "#000030", "text": "Ro'n i tua 17 oed pan nes i sylweddoli beth oedd dad wedi ei wneud gyda'i yrfa achos pan o'n i'n tyfu lan o'n i jyst yn edrych lan ato fe fel unrhyw blentyn arall."}, {"text_idx": "#000031", "text": "Dyna pryd nes i ddechre fod eisiau mynd ymlaen gyda rygbi a dyna pryd nes i ddechre gofyn cwestiynau i dad am ei yrfa a dysgu mwy."}, {"text_idx": "#000032", "text": "Mae e wastad yn dweud yn blaen os yw e'n credu y gallwn i wneud rhywbeth mwy gyda'r ge\u0302m, a dwi'n gwrando arno fe."}, {"text_idx": "#000033", "text": "Wrth gwrs mae'r ge\u0302m wedi symud ymlaen a newid ers pan oedd dad yn chwarae ond fe wna\u0302i wastad gymryd cyngor ganddo fe, fel dwi'n neud gydag unrhyw un, achos os yw e'n mynd i fy helpu i chwarae, dwi eisiau gwybod."}, {"text_idx": "#000034", "text": "Mae chwaraewyr yn fwy o faint heddiw ac mae lot mwy o strwythur yn y ge\u0302m nawr i gymharu a\u0302 pan o'dd dad yn chwarae. Ma' pethe 'di datblygu lot yn y deg mlynedd diwetha' yn enwedig, a'r amddiffyn 'di cryfhau lot ers y 1970au achos fod y ge\u0302m 'di mynd yn broffesiynol."}, {"text_idx": "#000035", "text": "Felly mae'r pethe yna 'di newid yn fawr yn y ge\u0302m ond ar y llaw arall mae hi'n dilyn yr un rheolau i ryw raddau a'r nod yw ceisio cael y be\u0302l dros y llinell. Felly mae lot o bethau yn syml o hyd a dyna pam mae cyngor wrth dad wastad yn rywbeth dwi eisiau ei glywed."}, {"text_idx": "#000036", "text": "Fi'n credu bod pwysau wastad wedi bod ar chwaraewyr y ti\u0302m cenedlaethol, ac ar lefel clwb, achos mae rygbi yn rhywbeth mor enfawr inni fel gwlad, ond beth sy'n ychwanegu pwysau heddiw ydy bod bechgyn y dyddiau hyn yn cael eu talu. Felly mae 'na swyddogaeth arnoch chi i berfformio gan eich bod chi'n cael eich talu."}, {"text_idx": "#000037", "text": "Dwi'n cofio'n dda iawn mynd efo dad i'r stadiwm pan oedd e'n sylwebu. Ro'n i a Tom yn edrych ymlaen at yr adeg yna o'r wythnos achos o'n i'n gallu gwylio se\u0302r y cyfnod yn chwarae. Wi'n cofio dad yn smyglo ni mewn i'r stadiwm weithie' a falle bod ni'n ca'l e mewn i bach o drwbl ar y pryd! Ond fi'n credu bod e wedi bod yn rhywbeth pwysig iawn i fi a Tom."}, {"text_idx": "#000038", "text": "O'n i ddim yn sylweddoli ar y pryd ond fe nath e ychwanegu at y math o chwaraewyr o'n ni eisiau bod."}, {"text_idx": "#000039", "text": "Doedd dim pwysau arna i i chwarae rygbi achos bod dad wedi - o'n i wastad eisiau neud beth o'n i eisiau neud yn gyntaf ac fel plant o'n i a Tom yn gystadleuol iawn ym mhob chwaraeon - oedd hwnna ynddo fi ta beth."}, {"text_idx": "#000040", "text": "Ond fi'n credu fod e bach yn anoddach ar ddechrau fy ngyrfa gyda'r Gleision oherwydd fod dad wastad yn sylwebu ar y gemau ac i fod yn onest do'n i ddim yn hoffi hwnna achos oedd gen i ffrindiau yn y rhanbarthau eraill ac o'n i'n teimlo bach o bwysau i chwarae'n dda achos fod dad yn sylwebu."}, {"text_idx": "#000041", "text": "Ond roedd rhaid jyst derbyn hwnna ac ar o\u0302l y blynyddoedd cyntaf oedd e'n iawn. Felly roedd bach o bwysau ond ar ddiwedd y dydd o'n i jyst eisiau ennill felly oedd e ddim yn chwarae rhan fawr."}, {"text_idx": "#000042", "text": "Oedd mam a dad ddim rhy strict - o'n nhw'n gadael i fi fynd i lot o bethau fel plentyn a phan o'n i'n 17 neu 18 ac eisiau mynd mas o'n nhw'n hollol iawn achos dwi'n credu bod nhw'n sylweddoli bod e'n bwysig i fi brofi pethe gwahanol wrth dyfu lan."}, {"text_idx": "#000043", "text": "O'n nhw jyst wastad ishe i fi a Tom wneud y gorau ym mhopeth o'n ni'n neud yn yr ysgol ac ar y cae rygbi ac os oedden ni'n gweithio'n galed yn g'neud hynny o'n nhw'n gadael inni wneud beth o'n ni moyn wedyn."}, {"text_idx": "#000044", "text": "Fi'n credu bod fi 'di dysgu gan dad i beidio cymryd pethau'n rhy ddifrifol, mwynhau'r ge\u0302m, a chofio nad yw e'n para am byth felly mae'n bwysig mwynhau."}, {"text_idx": "#000045", "text": "A'r un peth mewn bywyd yn gyffredinol, maen nhw wedi ceisio ein dysgu i feddwl am fywyd tu allan i rygbi."}, {"text_idx": "#000049", "text": "Ymateb Brynmor Williams i fuddugoliaeth Cymru"}, {"text_idx": "#000050", "text": "Prif StraeonAthrawon yn derbyn cynnig cyflog newyddPublished9 awr yn o\u0302lYr actor Dafydd Hywel wedi marw yn 77 oedPublished12 awr yn o\u0302lCyn-blismon yn siarad am golli'i swydd o achos alcoholPublished22 awr yn o\u0302l"}, {"text_idx": "#000051", "text": "Athrawon yn derbyn cynnig cyflog newydd"}, {"text_idx": "#000054", "text": "CylchgrawnIfan Davies: Rhestr chwarae caneuon 'chillout'Lluniau: Cyngerdd 'chillout' Sian EleriSut mae denu adar i'r ardd?Ble nesa' i di\u0302m rygbi Cymru?5 cornel o Gymru ar ochr arall y ffinCarchar yn 'agoriad llygad i anghyfiawnder'Ateb y Galw: Yr athro Jerry HunterY stori tu o\u0302l i Ca\u0302n i MamY Pafiliwn: O 8,000 o seddi i heddiw"}, {"text_idx": "#000058", "text": "Ble nesa' i di\u0302m rygbi Cymru?"}, {"text_idx": "#000059", "text": "5 cornel o Gymru ar ochr arall y ffin"}]